Document ID: 31996L0077

Direktiva Komisije 96/77/ES
z dne 2. decembra 1996
o posebnih merilih čistosti aditivov za živila razen barvil in sladil
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi [1], kakor je bila spremenjena z Direktivo Evropskega parlamenta in Sveta 94/34/ES [2],in zlasti člena 3(3)(a) Direktive,
po posvetovanju z Znanstvenim odborom za živila,
ker je treba vzpostaviti merila čistosti za vse aditive, ki niso barvila in sladila, navedenih v Direktivi Evropskega parlamenta in Sveta 95/2/ES z dne 20. februarja 1995 o aditivih za živila razen barvil in sladil [3];
ker je treba nadomestiti merila čistosti, določena v Direktivi Sveta 65/66/EGS z dne 26. januarja 1965 o posebnih merilih čistosti za konzervanse, ki jih je dovoljeno uporabljati v živilih [4], kakor je bila nazadnje spremenjena z Direktivo 86/604/EGS [5];
ker je treba nadomestiti merila čistosti, določena v Direktivi Sveta 78/664/EGS z dne 25. julija 1978 o posebnih merilih čistosti za antioksidante, ki se lahko uporabljajo v živilih [6], kakor je bila nazadnje spremenjena z Direktivo 82/712/EGS [7];
ker se direktivi 65/66/EGS in 78/664/EGS zato razveljavita;
ker je treba upoštevati specifikacije in analizne metode za aditive, kakor so določeni v Codex Alimentarius, ki ga je pripravil Skupni strokovni odbor FAO/WHO za aditive za živila (JECFA);
ker je treba aditive za živila, če so pripravljeni s proizvodnimi postopki ali iz začetnih surovin, ki se bistveno razlikujejo od aditivov, že ovrednotenih v Znanstvenem odboru za živila, ali če se razlikujejo od aditivov iz te direktive, predložiti Znanstvenemu odboru za živila v popolno ovrednotenje s poudarkom na merilih čistosti;
ker so ukrepi, predvideni v tej direktivi, v skladu z mnenjem Stalnega odbora za živila,
SPREJELA NASLEDNJO DIREKTIVO:
Člen 1
Merila čistosti iz člena 3(3)(a) Direktive 89/107/EGS za aditive za živila razen barvil in sladil so, kakor je navedeno v Direktivi 95/2/ES, določena v prilogi k tej direktivi.
Člen 2
Direktivi 65/66/EGS in 78/664/EGS se razveljavita.
Člen 3
1. Države članice sprejmejo zakone in druge predpise, potrebne za uskladitev s to direktivo, pred 1. julijem 1997. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Izdelki, ki so že na trgu ali so bili označeni pred 1. julijem 1997 in niso v skladu s to direktivo, se lahko prodajajo, dokler zaloge ne poidejo.
Člen 4
Direktiva začne veljati dvajseti dan po objavi v Uradnem listu Evropskih skupnosti.
Člen 5
Ta direktiva je naslovljena na države članice.
V Bruslju, 2. decembra 1996

Labels: 0
3
15
17